**NOTĂ INFORMATIVĂ**

**la proiectul hotărîrii Guvernului pentru aprobarea Regulamentului cu privire la Sistemul de coordonare a securităţii frontaliere**

Prezentul proiect al hotărîrii Guvernului a fost elaborat de către Ministerul Afacerilor Interne în scopul implementării prevederilor art. 1 alin. (2), lit. d) din Acordul de Asociere între Republica Moldova, pe de o parte, și Uniunea Europeană și Comunitatea Europeană a Energiei Atomice şi statele membre ale acestora, pe de altă parte, din 27 iunie 2014. Acordul precitat a fost ratificat prin Legea nr. 112 din 2 iulie 2014, prin urmare toate obligațiile asumate în cadrul Acordului sunt executorii pentru Guvernul Republicii Moldova. Astfel, art. 1 alin. (2), lit. d) din Acord, prevede că unul din obiectivele asocierii este promovarea, menţinerea şi consolidarea păcii şi stabilității în regiune şi în lume, inclusiv prin unirea eforturilor în vederea eliminării surselor de tensiune, **prin îmbunătăţirea securităţii frontierelor, prin promovarea cooperării transfrontaliere şi a bunelor relaţii de vecinătate**. Totodată, se propune aprofundarea dialogului şi cooperarea cu privire la mobilitate, migraţie, azil şi **gestionarea frontierelor în spiritul cadrului politicii UE** în domeniul migraţiei externe, care vizează cooperarea în materie de migraţie legală, inclusiv migraţia circulară şi **combaterea migraţiei ilegale,** precum şi să garanteze punerea în aplicare eficientă a Acordului dintre Comunitatea Europeană şi Republica Moldova privind readmisia persoanelor aflate în situaţie de şedere ilegală.

Securizarea frontierelor Uniunii Europene (UE) este o preocupare majoră inclusiv a Agenției FRONTEX, motiv pentru care au fost realizate un ansamblu de mecanisme juridice, conceptuale și procedurale pentru susținerea segmentului operațional al activității specifice. Aplicarea în practică a acestora, pe termen lung și în condiții dintre cele mai diverse, le-a demonstrat viabilitatea, eficacitatea și eficiența, constituind, de aceea, un exemplu pozitiv pe care autoritățile de profil ale Republicii Moldova este nu numai dezirabil, dar și necesar să îl urmeze.

Aderarea la UE este orientarea strategică fundamentală a Republicii Moldova, fapt care presupune angajamentul țării în direcția adoptării valorilor, reglementărilor, standardelor și bunelor practici europene, inclusiv în domeniile de activitate aferente competențelor Poliției de Frontieră.

Prin asimilarea în Republica Moldova a modelului de management integrat al frontierei de stat, precum și a reglementărilor și conceptelor europene subsecvente, printre care și EUROSUR, au fost realizați pași importanți în direcția conformizării teoriei și practicii existente în Poliția de Frontieră cu acelea corespondente din UE. Ca rezultat, sînt în curs de realizare compatibilitatea și interoperabilitatea Poliției de Frontieră cu structurile și sistemele similare din statele UE.

Acest fapt va asigura, printre altele, modernizarea graduală a instituției, dezvoltarea capacității sale operaționale de participare la securizarea frontierei comune cu UE. Pe acest fond, vor fi dezvoltate potențialul și mecanismele de coordonare unitară a controlului frontierei de stat, cunoașterea și stăpînirea mai bune a situației la frontieră, extinderea domeniilor, cadrului și variantelor de cooperare specifică – interinstituțională și internațională. Va crește, implicit, capacitatea de prevenire și combatere a migrației ilegale și a criminalității transfrontaliere, ceea ce va contribui la sporirea climatului general de legalitate și siguranță în cadrul comunității.

Procesul de reformă instituțională a Poliției de Frontieră include, ca repere importante, privite sistemic, aspectele aferente supravegherii frontierei de stat în corelație cu acelea ce vizează controlul trecerii frontierei, toate fiind subsumate problematicii generale a controlului frontierei.

Elementele de legătură informațională și conexiunile operaționale între supravegherea frontierei și controlul trecerii frontierei se asigură, între altele, prin constituirea, operaționalizarea și funcționarea în regim 24/7 a structurilor din cadrul mecanismului național de coordonare, dispuse etajat, la nivel central, regional și local. Acestea generează coerența demersului de organizare și desfășurare a acțiunilor și operațiunilor de frontieră atît pe verticala, cît și pe orizontala structurilor operative și susțin, totodată, decizia managerială prin furnizarea oportună de date și informații relevante. Existența și funcționalitatea optime ale sistemului de coordonare și cooperare privind supravegherea frontierei de stat constituie, aspecte de necesitate și utilitate certă.

Avînd în vedere considerentele exprimate, Poliţia de Frontieră a Republicii Moldova, ca autoritate ce deține atribuții privind securitatea frontalieră, propune prin proiectul de regulament, structurarea unui sistem naţional de supraveghere a frontierei de stat conform modelelor existente în UE.

Astfel, se propune identificarea Centrului operaţional de coordonare din cadrul Departamentului Poliţiei de Frontieră, în calitate de instituție responsabilă de coordonarea funcționării sistemului național. Acesta va colecta, prelucra, acumula, păstra, actualiza informaţiile relevante obţinute de la subdiviziunile de toate categoriile ale Poliției de Frontieră, precum și de la autorităţile partenere. Principiul care va ghida activitatea în domeniu va fi colaborarea, în limita competenţelor, pentru formarea resurselor informaţionale referitoare la evenimentele de frontieră și utilizarea acestora în parteneriat pentru îndeplinirea competențelor specifice și soluționarea situațiilor la frontieră.

Printre produsele principale ale activității desfășurate de către structurile de coordonare menționăm tabloul situațional național și tabloul comun al informațiilor privind zona prefrontalieră. Informația cuprinsă în tabloul situațional național și tabloul comun al informațiilor vizează date despre criminalitatea transfrontalieră, accente, informații privind persoane, vehicule, informații operative. Coroborate cu rezultatele analizei de risc desfășurate de către structurile specializate ale Poliției de Frontieră și în cadrul Grupului comun de analiza riscurilor la nivel național aferent gestionării frontierelor, inclusiv analiza riscului privind combaterea traficului de ființe umane, informațiile furnizate prin intermediul tablourilor situaționale vor susține mai consistent decizia și îndeplinirea competențelor aferente securității transfrontaliere.

Deținerea și utilizarea informaţiilor cu privire la evenimentele de frontierăar permite Poliţiei de Frontieră şi altor autorităţi ce dețin competenţe la frontiera de stat să reacţioneze mai prompt pentru prevenirea și contracararea migraţiei ilegale, infracţionalităţii transfrontaliere, asigurarea ordinii și securității publice în zona de frontieră și în alte arii de interes operativ.

Potrivit Regulamentului, frontiera de stat se împarte în secțiuni, căreia i se atribuie un anumit nivel de impact în baza analizei riscurilor. Astfel, fiecărui incident pe segmentul de frontieră i se atribuie nivelul de impact „redus”, „mediu” sau „ridicat”, în dependență de gravitatea evenimentului. Acest fapt permite conștientizarea corespunzătoare a gravității evenimentului și adoptarea măsurilor de rigoare, pentru asigurarea securității frontierei de stat. În dependență de nivelul de impact, subdiviziunile Poliției de Frontieră asigură luarea măsurilor de supraveghere adecvate sau se recurge la utilizarea forțelor și mijloacelor instituțiilor partenere.

Cooperarea interinstituțională și internațională se va realiza cu autorităţile naţionale, precum și cu autoritățile altor state, statele membre ale UE, Agenția Europeană pentru Gestionarea Cooperării Operative la Frontierele Externe ale statelor membre ale Uniunii Europene, precum și cu alte organisme internaționale, în baza documentelor de cooperare încheiate cu acestea.

Schimbul de date cu caracter personal în cadrul Sistemului se va efectua în limitele prevederilor legale în domeniu.

În scopul asigurării transparenţei în procesul de elaborare şi adoptare a deciziilor proiectul este supus consultării prin plasarea anunţului privind organizarea consultării publice a proiectului de decizie pe pagina web oficială a Ministerului Afacerilor Interne în rubrica transparența decizională.

Implementarea prevederilor prezentei hotărîri se va efectua din bugetul de stat, în limitele cheltuielilor alocate/aprobate, proiecte şi programe de asistenţă financiară externă din partea donatorilor.

**Ministrul afacerilor interne Oleg BALAN**